กรมส่งเสริมสหกรณ์ เดินหน้าลดรายจ่าย หนุนสร้างงานเพิ่มรายได้ให้สมาชิกสหกรณ์ บรรเทาผลกระทบจากโควิด -19
นายวิศิษฐ์ ศรีสุวรรณ์ อธิบดีกรมส่งเสริมสหกรณ์ เปิดเผยว่า ได้เตรียมขับเคลื่อนงานของกรมฯ ในปีงบ 2564 ทันที ภายหลังได้รับการโปรดเกล้าฯให้เป็นอธิบดีกรมส่งเสริมสหกรณ์ คือเร่งแก้ไขปัญหาของเพื่อนสมาชิกสหกรณ์ทุกประเภทที่ได้รับผลกระทบจากโควิด-19 โดยจะหารือสหกรณ์ขอให้ช่วยสมาชิกลดรายจ่ายและจะเพิ่มรายได้ จากนั้นจะนำปรัชญาเศรษฐกิจพอเพียงขับเคลื่อนเพื่อสร้างอาชีพและรายได้ในระยะเร่งด่วนทั้งในภาคเกษตรและนอกภาคเกษตร พัฒนาศักยภาพการผลิตของสหกรณ์ที่ได้รับการสนับสนุนจากโครงการรัฐเพื่อแปรรูปเพิ่มมูลค่าโดยจะเชื่อมโยงสินค้าผลผลิตกับตลาดและซูเปอร์มาร์เกตสหกรณ์ หรือการแลกเปลี่ยนซื้อขายสินค้าระหว่างภาคตามนโยบายของนางสาวมนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ โดยจะร่วมกับสหกรณ์ทำแผนธุรกิจเพื่อพัฒนาศักยภาพการผลิตจากเครื่องมือที่ได้รับการสนับสนุนจากโครงการของรัฐตั้งแต่ปี 2558 เป็นต้นมา เพื่อใช้ให้เกิดประโยชน์เต็มศักยภาพ ทั้งธุรกิจการรวบรวม การแปรรูปเพิ่มมูลค่าเพื่อสร้างงาน สร้างรายได้ให้กับสมาชิกสหกรณ์ โดยสินค้าจะเชื่อมโยงกับตลาด หรือซูเปอร์มาร์เกตสหกรณ์ หรือเชื่อมโยงระหว่างสหกรณ์ด้วยกันในแต่ละภูมิภาคนอกจากนี้ ยังจะร่วมมือกับขบวนการสหกรณ์ทางการเงิน สร้างความเข้มแข็งให้กับระบบสหกรณ์ทั้งสหกรณ์ออมทรัพย์และสหกรณ์เครดิตยูเนี่ยน ผ่านกฎกระทรวงที่ออกตาม พ.ร.บ.สหกรณ์ ร่วมถึงการพัฒนาองค์ความรู้ด้านการบริหารธุรกิจสหกรณ์ การอบรมด้านบัญชี เพื่อลดความเสี่ยงของสหกรณ์และนำไปสู่การเป็นสหกรณ์ที่มีธรรมาภิบาลต่อไป